CELEX: 32017R0391
Language: et
Date: 2016-11-11 00:00:00
Title: Komisjoni delegeeritud määrus (EL) 2017/391, 11. november 2016, millega täiendatakse Euroopa Parlamendi ja nõukogu määrust (EL) nr 909/2014 seoses regulatiivsete tehniliste standarditega, millega täpsustatakse isearveldusi käsitleva aruandluse sisu (EMPs kohaldatav tekst )

10.3.2017   
            
            
               ET
            
            
               Euroopa Liidu Teataja
            
            
               L 65/44
            
         KOMISJONI DELEGEERITUD MÄÄRUS (EL) 2017/391,
   11. november 2016,
   millega täiendatakse Euroopa Parlamendi ja nõukogu määrust (EL) nr 909/2014 seoses regulatiivsete tehniliste standarditega, millega täpsustatakse isearveldusi käsitleva aruandluse sisu
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. juuli 2014. aasta määrus (EL) nr 909/2014, mis käsitleb väärtpaberiarvelduse parandamist Euroopa Liidus ja väärtpaberite keskdepositooriume ning millega muudetakse direktiive 98/26/EÜ ja 2014/65/EL ning määrust (EL) nr 236/2012, (1) eriti selle artikli 9 lõike 2 teist lõiku,
   ning arvestades järgmist:
   
               (1)
            
            
               Euroopa Väärtpaberiturujärelevalve (ESMA) on kaalunud 17. aprilli 2009. aasta aruannet, mis käsitleb Euroopa Pangandusjärelevalve Komitee üleskutset avaldada arvamust depoopankade isearvelduste ja kesksele vastaspoolele omase tegevuse kohta, milles toodi esile olulised erinevused seoses eri liikmesriikides isearveldajate suhtes kohaldatavate eeskirjade ja jälgimismenetlustega ning seoses isearvelduse kontseptsiooni mõistmisega.
            
         
               (2)
            
            
               Vastavalt määrusele (EL) nr 909/2014 esitavad isearveldajad teavet arvelduste kohta, mida nad ise teevad. Selleks et anda hea ülevaade isearvelduste ulatusest ja määrast, tuleks täpsustada sellise aruandluse sisu. Isearveldusi käsitlevates aruannetes tuleks esitada üksikasjalik teave isearveldajate poolt väljaspool väärtpaberiarveldussüsteeme arveldatud arvelduskorralduste kogumahu ja -väärtuse kohta, täpsustades varaklassi, väärtpaberitehingu liigi, kliendi liigi, ja emiteeriva keskdepositooriumi.
               Isearveldaja peaks teatama üksnes sellistest isearveldustest, mille puhul ta täitis oma kliendi arvelduskorralduse oma raamatupidamisarvestuses. Isearveldaja ei peaks teatama järgnevatest elektrooniliste positsioonide vastavusse viimisest, mille eesmärk on kajastada korralduste arveldamist väärtpaberite hoiuahela muude üksuste poolt, kuna seda ei peeta isearvelduseks. Samuti ei peaks isearveldaja teatama tehingutest, mis tehakse kauplemiskohas ja mille kauplemiskoht edastab kesksele vastaspoolele kliirimiseks või väärtpaberite keskdepositooriumile arveldamiseks.
            
         
               (3)
            
            
               Selleks et hõlbustada eri isearveldajate andmete võrreldavust, peaks käesoleva määruse kohane isearvelduskorralduste väärtuse arvutamine põhinema objektiivsetel ja usaldusväärsetel andmetel ja metoodikatel.
            
         
               (4)
            
            
               Käesolevas määruses sätestatud aruandlusnõuete järgimiseks võib olla vaja teha märkimisväärseid muudatusi IT-süsteemides, viia läbi turutestid ja kohandada asjaomaste üksuste õiguskorda. Seepärast tuleb anda kõnealustele üksustele piisavalt aega kõnealuste nõuete kohaldamise ettevalmistamiseks.
            
         
               (5)
            
            
               Käesolev määrus põhineb ESMA poolt komisjonile esitatud regulatiivsete tehniliste standardite eelnõul.
            
         
               (6)
            
            
               ESMA on korraldanud käesoleva määruse aluseks oleva regulatiivsete tehniliste standardite eelnõu kohta avalikud konsultatsioonid, analüüsinud võimalikke seonduvaid kulusid ja kasu ning küsinud arvamust Euroopa Parlamendi ja nõukogu määruse (EL) nr 1095/2010 (2) artikli 10 kohaselt loodud väärtpaberituru sidusrühmade kogult.
            
         
               (7)
            
            
               Vastavalt määruse (EL) nr 909/2014 artikli 9 lõikele 2 tegi ESMA käesoleva määruse aluseks oleva regulatiivsete tehniliste standardite eelnõu väljatöötamisel tihedat koostööd Euroopa Keskpankade Süsteemi liikmetega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Käesolevas määruses kasutatakse järgmisi mõisteid.
   1)   „Isearvelduskorraldus“– isearveldaja kliendi selline korraldus anda saaja käsutusse rahasumma või anda üle väärtpaberi või väärtpaberite omandi- või muu õigus, tehes registrisse raamatupidamiskande või muul viisil, mille arveldab isearveldaja oma raamatupidamisarvestuses ja mitte väärtpaberiarveldussüsteemi kaudu.
   2)   „Ebaõnnestunud isearvelduskorraldus“– väärtpaberitehingu mittearveldamine või osaline arveldamine asjaomaste poolte kokkulepitud kuupäeval väärtpaberite või raha puudumise tõttu sõltumata põhjusest.
   Artikkel 2
   1.   Määruse (EL) nr 909/2014 artikli 9 lõike 1 esimeses lõigus osutatud aruanded hõlmavad järgmist teavet:
   
               a)
            
            
               isearveldaja registrijärgse asukoha riigikood;
            
         
               b)
            
            
               teabe ajatempel;
            
         
               c)
            
            
               aruandeperiood;
            
         
               d)
            
            
               isearveldaja tunnuskood;
            
         
               e)
            
            
               isearveldaja kontaktandmed;
            
         
               f)
            
            
               isearveldaja poolt aruandeperioodil arveldatud isearvelduskorralduste kogumaht ja koguväärtus eurodes;
            
         
               g)
            
            
               isearveldaja poolt aruandeperioodil arveldatud isearvelduskorralduste kogumaht ja koguväärtus eurodes iga järgmise finantsinstrumentide liigi puhul:
               
                           i)
                        
                        
                           Euroopa Parlamendi ja nõukogu direktiivi 2014/65/EL (3) artikli 4 lõike 1 punkti 44 alapunktis a osutatud vabalt võõrandatavad väärtpaberid;
                        
                     
                           ii)
                        
                        
                           direktiivi 2014/65/EL artikli 4 lõike 1 punktis 61 osutatud avalikud võlakohustused;
                        
                     
                           iii)
                        
                        
                           muud direktiivi 2014/65/EL artikli 4 lõike 1 punkti 44 alapunktis b osutatud vabalt võõrandatavad väärtpaberid kui käesoleva lõigu punkti g alapunktis ii osutatud avalikud võlakohustused;
                        
                     
                           iv)
                        
                        
                           direktiivi 2014/65/EL artikli 4 lõike 1 punkti 44 alapunktis c osutatud vabalt võõrandatavad väärtpaberid;
                        
                     
                           v)
                        
                        
                           direktiivi 2014/65/EL artikli 4 lõike 1 punktis 46 määratletud börsil kaubeldavad fondid;
                        
                     
                           vi)
                        
                        
                           muude ühiseks investeerimiseks loodud ettevõtjate kui börsil kaubeldavad fondid osakud;
                        
                     
                           vii)
                        
                        
                           muud kui alapunktis ii osutatud rahaturuinstrumendid;
                        
                     
                           viii)
                        
                        
                           lubatud heitkoguste väärtpaberid;
                        
                     
                           ix)
                        
                        
                           muud finantsinstrumendid;
                        
                     
         
               h)
            
            
               isearveldaja poolt aruandeperioodil arveldatud kõigi isearvelduskorralduste kogumaht ja koguväärtus eurodes iga järgmise väärtpaberitehingute liigi puhul:
               
                           i)
                        
                        
                           väärtpaberite ost või müük;
                        
                     
                           ii)
                        
                        
                           tagatise haldamise tehingud;
                        
                     
                           iii)
                        
                        
                           väärtpaberite laenuks andmine või võtmine;
                        
                     
                           iv)
                        
                        
                           repotehingud;
                        
                     
                           v)
                        
                        
                           muud väärtpaberitehingud;
                        
                     
         
               i)
            
            
               isearveldaja poolt aruandeperioodil arveldatud kõigi isearvelduskorralduste kogumaht ja koguväärtus eurodes järgmiste kliendiliikide puhul:
               
                           i)
                        
                        
                           direktiivi 2014/65/EL artikli 4 lõike 1 punktis 10 määratletud kutselised kliendid;
                        
                     
                           ii)
                        
                        
                           direktiivi 2014/65/EL artikli 4 lõike 1 punktis 11 määratletud jaekliendid;
                        
                     
         
               j)
            
            
               isearveldaja poolt aruandeperioodil arveldatud rahaülekannetega seotud kõigi isearvelduskorralduste kogumaht ja koguväärtus eurodes;
            
         
               k)
            
            
               isearveldaja poolt aruandeperioodil arveldatud kõigi isearvelduskorralduste kogumaht ja koguväärtus eurodes iga keskdepositooriumi kohta, kes seoses aluseks olevate väärtpaberitega osutab määruse (EL) nr 909/2014 lisa A jao punktis 1 või 2 osutatud põhiteenust;
            
         
               l)
            
            
               punktides g–j osutatud kõigi isearvelduskorralduste kogumaht ja koguväärtus eurodes iga keskdepositooriumi kohta, kes seoses aluseks olevate väärtpaberitega osutab määruse (EL) nr 909/2014 lisa A jao punktis 1 või 2 osutatud põhiteenust;
            
         
               m)
            
            
               punktides f–l osutatud kõigi aruandeperioodil ebaõnnestunud isearvelduskorralduste kogumaht ja koguväärtus eurodes;
            
         
               n)
            
            
               punktides f–l osutatud kõigi ebaõnnestunud isearvelduskorralduste määr võrreldes järgmisega:
               
                           i)
                        
                        
                           isearveldaja poolt arveldatud ja ebaõnnestunud isearvelduskorralduste koguväärtus eurodes;
                        
                     
                           ii)
                        
                        
                           isearveldaja poolt arveldatud ja ebaõnnestunud isearvelduskorralduste kogumaht.
                        
                     
         Esimese lõigu punktide k ja l kohaldamisel juhul, kui teave keskdepositooriumi kohta, kes seoses aluseks olevate väärtpaberitega osutab määruse (EL) nr 909/2014 lisa A jao punktis 1 või 2 osutatud põhiteenust, ei ole kättesaadav, kasutatakse asendajana väärtpaberite ISIN-koodi, jagades andmed ISIN-koodi kahe esimese tähemärgi järgi.
   2.   Võimaluse korral kasutatakse muude valuutade konverteerimiseks eurodesse Euroopa Keskpanga vahetuskurssi aruandeperioodi viimase päeva seisuga.
   3.   Lõikes 1 osutatud isearvelduskorralduste koguväärtus arvutatakse järgmiselt:
   
               a)
            
            
               makse vastu isearvelduskorralduste puhul raha poole arveldussumma;
            
         
               b)
            
            
               maksevabade isearvelduskorralduste puhul väärtpaberite turuväärtus või selle puudumisel väärtpaberite nimiväärtus.
            
         Esimese lõigu punktis b osutatud turuväärtus arvutatakse järgmiselt:
   
               a)
            
            
               Euroopa Parlamendi ja nõukogu määruse (EL) nr 600/2014 (4) artikli 3 lõikes 1 osutatud liidu kauplemiskohas kauplemisele lubatud finantsinstrumentide puhul määratakse väärtus kindlaks kõnealuse määruse artikli 4 lõike 6 punktis b osutatud finantsinstrumendi likviidsuse seisukohalt kõige asjakohasema turu sulgemishinna alusel;
            
         
               b)
            
            
               muude kui punktis a osutatud liidu kauplemiskohas kauplemisele lubatud finantsinstrumentide puhul määratakse väärtus kindlaks liidu suurima käibega kauplemiskoha sulgemishinna alusel;
            
         
               c)
            
            
               muude kui punktides a ja b osutatud finantsinstrumentide puhul määratakse väärtus kindlaks hinna alusel, mis arvutatakse eelnevalt kindlaksmääratud meetodi kohaselt, mille on heaks kiitnud pädev asutus ja mis lähtub turuandmetega (nt eri kauplemiskohtades või investeerimisühingutes olevad turuhinnad) seotud kriteeriumidest.
            
         Artikkel 3
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 10. märtsist 2019.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 11. november 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 257, 28.8.2014, lk 1.
   
      (2)  Euroopa Parlamendi ja nõukogu 24. novembri 2010. aasta määrus (EL) nr 1095/2010, millega asutatakse Euroopa Järelevalveasutus (Euroopa Väärtpaberiturujärelevalve), muudetakse otsust nr 716/2009/EÜ ning tunnistatakse kehtetuks komisjoni otsus 2009/77/EÜ (ELT L 331, 15.12.2010, lk 84).
   
      (3)  Euroopa Parlamendi ja nõukogu 15. mai 2014. aasta direktiiv 2014/65/EL finantsinstrumentide turgude kohta ning millega muudetakse direktiive 2002/92/EÜ ja 2011/61/EL (ELT L 173, 12.6.2014, lk 349).
   
      (4)  Euroopa Parlamendi ja nõukogu 15. mai 2014. aasta määrus (EL) nr 600/2014 finantsinstrumentide turgude kohta ning millega muudetakse määrust (EL) nr 648/2012 (ELT L 173, 12.6.2014, lk 84).